Lucius Episcopus, seruus seruorum Dei, dilectis filiis Abbati et fratribus Sancti Stephani Diuionensis, salutem et apostolicam benedictionem. Ea que inter ecclesiasticos uestros pro bono pacis, super causarum litigiis statuuntur, in sua debent firmitate consistere, et ne temeritate aliqua infringantur, scriptis apostolicis, communiri. Eapropter, dilecti in Domino filii, uestris iustis postulationibus benignius inclinati, compositionem que inter uos et Clericos Capelle Ducis, mediante dilecto filio nostro de Alba ripa et aliis prudentibus et honestis uiris, super eadem Capella amicabiliter intercessit, sicut de assensu partium, sine prauitate aliqua facta est et recepta, auctoritate apostolica confirmamus et presentis scripti patrocinio communimus. Nulli ergo omnino hominum liceat hanc paginam nostre confirmationis infringere uel cum ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli, apostolorum eius, se nouerit incursurum. Datum Verona XVII Kal. junii.